PRIEKULES NOVADA PAŠVALDĪBAS DOMES

KULTŪRAS NODAĻAS VADĪTĀJA

**ZIŅOJUMS NOVADA DOMEI**

*pēc Izglītības, kultūras un sporta komitejas izbraukuma sēdes*

2015.gada 8. septembrī

**IEVADS.**

2015. gadā Priekules novada pašvaldībā tikusi aktualizēta bibliotēku darbības un bibliotēku sniegto pakalpojumu izpēte. No vienas puses iedzīvotāju skaits samazinās, lasītāju skaits nepalielinās un ir pilnīgi skaidrs, ka bibliotēkām vistuvākajā nākotnē būs jāuzņemas papildu funkcijas. Jautājums aktualizējies paralēli valsts gatavotai izglītības reformai, kad skolas bibliotekāru darbs tiktu ievērojami samazināts, proporcionāli audzēkņu skaitam skolā. Vai pagastā jābūt atsevišķai skolas un publiskai bibliotēkai, jeb jāvirzās uz vienu mūsdienīgu, bibliotēku, kuras uzdevums būtu piedāvāt arvien jaunus pakalpojumus visām vecuma grupām? Šobrīd pagastos, kur atvērtas skolas, katrā ir atšķirīga pieeja, kā tiek nodrošināti bibliotekārie pakalpojumi.

Telpu ziņā sakārtotas bibliotēkas ir Priekules pilsētā, Bunkas pagasta Krotē un Tadaiķos, kā arī Gramzdas pagastā. Šaurība ir Kalētos, remontdarbi jāturpina Purmsātos un Virgā. Izbraukuma sēdē tika uzklausīti bibliotēku vadītāji un izpētīta reālā vide, kā rezultātā secināts, cik kvalitatīvi bibliotekārie pakalpojumi pieejami Priekules novada bibliotēkās.

**BUNKAS PAGASTA KROTE.**

Krotes bibliotēka iekārtota speciāli tai būvētā ēkā, līdzās skolai. Publiskās bibliotēkas vadītāja ir Lita VĒKAUSE. Viņas ziņā nodots arī pamatskolas bibliotēkas grāmatu fonds. Norakstīti dublikāti un nevērtīgie izdevumi. Mācību literatūru izsniedz publiskajā bibliotēkā. Pirms jaunā mācību gada skola organizē mācību grāmatu un darba burtnīcu iepirkšanu. Iepirkto literatūru nodod bibliotekārei, kas komplektē visu nepieciešamo katram skolniekam un uzsākot mācību procesu - 2.septembrī katram personīgi šādu komplektu izsniedz un individuāli iereģistrē. Metodiskā literatūra tiek iepirkta, reģistrēta un nodota skolotājiem. Reizi gadā bibliotekāre pārbauda, vai šie materiāli ir atbilstoši saglabāti. Ja nepieciešamā mācību literatūra bibliotēkas fondos nav, bibliotekāre sazvanās ar kolēģiem citās bibliotēkās un nepieciešamo nodrošina.

Publiskajā bibliotēkā iekārtota arī senlietu krātuve un bibliotekāre ir arī tās vadītāja. Tas ir loģiski, jo mazajos pagastos šīs funkcijas faktiski pārklājas, jo viens no bibliotēkas uzdevumiem ir arī novadpētniecība.

**VIRGAS PAGASTA PAMATSKOLAS UN PUBLISKĀ BIBLIOTĒKA**

Virgas pamatskolai ir sava bibliotēka, kuras fondā ir gan daiļliteratūra, gan mācību grāmatas. Mācību grāmatas ir izsniegtas bērniem. Daiļliteratūra aizņem divus grāmatu plauktus. Plānots pārcelt šo bibliotēku uz 2. stāvu, kur atrodas datori. Tiek organizēts lasīšanas konkurss un darbojas arī bērnu žūrija, līdzīgi, kā to organizē publiskās bibliotēkas.

Grāmatu aprite nenotiek pēc bibliotēku ierastās kārtības, bet tās nodod priekšmetu skolotājai, kas savukārt izdala tās tālāk skolēniem! No uzskaites viedokļa materiāli atbildīga par fondu ir skolotāja, kas uz nepilnu slodzi pilda arī bibliotekāra funkcijas (o,25 slodze, kas pārdalīta no publiskās bibliotēkas štata).

Virgas publiskā bibliotēka šobrīd atrodas pirms akreditācijas periodā, tajā pašā laikā uz abpusējas vienošanās pamata darbu pārtraukusi līdzšinējā bibliotekāre. Lai izveidotu modernu bibliotēku, apvienojot skolas un publiskās bibliotēkas fondu un iekārtotu mūsdienīgu IT pakalpojumu sniegšanas vietu, rotaļu lasītavas vietu bērniem, nepieciešams paplašināt telpas, kas ir kompleksi risināms un finansiāli ietilpīgs jautājums: bibliotēka – medpunkts – senlietu krātuve. Tas ir arī ieinteresētu un atraktīvu kadru meklēšanas jautājums.

**GRAMZDAS PAGASTA BIBLIOTĒKA.**

Gramzdas pagasta bibliotēka, līdzīgi kā Krotē, nodrošina skolai bibliotekāro pakalpojumu. Krīzes gadu laikā, darbu pārtrauca skolas bibliotēka, fonds ticis nodots publiskās bibliotēkas materiālajā atbildībā. Tomēr mācību grāmatas glabājas skolu klasēs, kur ik septembri nākamo klašu skolēnus grāmatas jau *gaida.* Tad tās skolotāji izsniedz skolēniem. Bibliotekāre mācību gada sākumā un beigās pārbauda fonda stāvokli.

Gramzdas bibliotēka pirms trim gadiem tika paplašināta, izremontēta, ieguva atsevišķu ieeju no pagasta pārvaldes kopējās ieejas. Pēc telpu paplašināšanas un jaunās bērnu lasītavas-rotaļu stūrīša iekārtošanas un kvalitatīvu IT pakalpojumu nodrošināšanas, apmeklētāju skaits pieaudzis.

**KALĒTU PAGASTA BIBLIOTĒKA.**

Kalētu pagasta pārvaldē darbojas Kalētu publiskā bibliotēka, ilggadējās vadītājas Mirdzas Liepiņas vadībā. Ar 1.septembri par vadītāju sākusi strādāt Elita Jaunzeme, bet Mirdza Liepiņa, kā bibliotekāre. Bibliotēkas darbs raksturojams, kā aktīvs un savu lasītāju vajadzībām pakļauts. Ir stūrītis bērniem, ir lasītava, datori, tomēr telpu ziņā un vajadzību ietilpībā jau šobrīd sasniegti *griesti*. Apvienojot skolas bibliotēku ar publisko, telpu jautājums ir pirmais, kas jāatrisina. Esošajās telpās nenosiltinātie griesti neļauj radīt ziemā mājīgu mikroklimatu, bez tam akreditācijas komisijas norāde uz risinājuma meklējumu, kā apmeklētājiem ar kustību traucējumiem nokļūt bibliotēkā, joprojām paliek atklāts.

Kalētu pamatskolā darbojas skolas bibliotēka un līdz šim uz nepilnu laika slodzi apmaksāts arī bibliotekārs. Bibliotēkas telpa ir neliela, kura vairāk darbojas kā grāmatu glabātuve, nevis vieta, kur realizēt dažādus bibliotēku pasākumus.

Publiskās bibliotēkas vadītāja Elita Jaunzeme ir gatava pārņemt materiālajā atbildībā skolas grāmatu un metodisko materiālu fondu no skolas.

**RISINĀJUMS:** Joprojām Kultūras kartes reģistrā atrodas visu apsekojumā minēto skolu bibliotēkas. Tas nozīmē, ka gada atskaites jāpilda un jānosūta gan par skolas, gan publiskās bibliotēkas darbību, kas ir lieks darbs, ja Krotes un Gramzdas situācijā jau vairākus gadus *dabā* nepastāv skolas bibliotēka. Dokumentāri jāatrisina šis nevajadzīgais atskaišu rakstīšanas darbs:

1) Domei jāpieņem lēmums, kas nosaka vienādus principus visās novada skolās, respektīvi, ka bibliotekāros pakalpojumus skolai nodrošina pagasta publiskā bibliotēka.

2) Jāatver skolu nolikumi, jāveic labojumi, lai tie atbilstu realitātei attiecībā uz bibliotēkas pieejamību.

3) Jādara zināms Kultūras ministrijas bibliotēku nodaļai jaunā realitāte, lai tiktu izslēgtas dabā neesošās skolu bibliotēkas no Kultūras kartes reģistra.

Kultūras nodaļas vadītājs

**Gundars Venens**